**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.02.2018, ora 08.00 – 21.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.02.2018, ora 07.00**

**RÂURI**

**Debitele au fost, în general, staționare**, exceptând cursul inferior al râului Vedea, unde au fost în creștere prin propagare și râurile din bazinele: Crasna, Barcău, Crișuri și cursurile inferioare ale Someșului și Ialomiței, unde au fost în scădere.

Se situează peste **COTA DE ATENŢIE** râul Glavacioc la stația hidrometrică Crovu (200+1)-jud. GR.

Formaţiunile de gheaţă (gheaţă la maluri, nǎboi, izolat pod de gheaţă) prezente pe râurile din nordul, centrul și estul ţării au fost în ușoară intensificare și extindere.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Crasna, Vedea, Argeș, Ialomița, afluenții de dreapta ai Siretului (exceptând bazinul inferior al Bistriței) și râurile din Dobrogea.

**Debitele vor fi relativ staţionare**, exceptând râurile din bazinele hidrografice: Crasna, Barcău, Crișuri, Vedea, cursurile inferioare ale râurilor: Someș, Argeș și Ialomița, unde vor fi în scădere ușoară.

Sunt posibile creşteri izolate de niveluri şi debite pe unele râuri mici din sud-vestul țării, ca urmare a precipitaţiilor slabe, prognozate şi cedării apei din stratul de zăpadă.

Formaţiunile de gheaţă (gheaţă la maluri, nǎboi, izolat pod de gheaţă) prezente pe râurile din nordul, centrul și estul ţării se vor menține fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 20.02.2018 – 21.02.2018 a fost în scădere, având valoarea de 6100 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (6100 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 20.02.2018, ora 08.00 – 21.02.2018, ora 06.00**

**ÎN ŢARĂ**

Pe parcursul zilei, în Transilvania și în Maramureș, în condițiile unui cer parțial noros, valorile termice au fost mai ridicate decât în intervalul precedent, peste cele climatologic specifice datei. În restul teritoriului, cerul a fost mai mult acoperit, iar din punct de vedere termic, vremea a fost mai rece decât în mod obișnuit în această perioadă, cu precădere în Oltenia, în Muntenia și pe areale restânse din Moldova. Temperaturile maxime s-au încadrat între -3 grade la Suceava și 10 grade la Alba Iulia. Au căzut precipitații slabe, cu caracter local, sub formă de ninsoare în Oltenia, predominant ninsori în Muntenia, mixte în Banat și mai ales ploi în Crișana. Cu totul izolat, a mai nins slab în dealurile Moldovei, Munții Apuseni, Munții Bucegi și în Masivul Făgăraș, iar în sudul litoralului, trecător a fost burniță. La ora 20, era strat de zăpadă la munte, cu grosimi în platformele stațiilor meteorologice de până la 174 cm, la altitudini mai mari de 2000 m (Bâlea Lac), în estul și sud-estul Transilvaniei - până la 25 cm, în cea mai mare parte a Moldovei - până la 18 cm, în nord-vestul și nordul Munteniei - până la 8 cm, în centrul și nord-vestul Olteniei - până la 7 cm și pe spații mici din Maramureș - până la 9 cm. În cursul nopții, cerul a fost mai mult noros și au mai căzut precipitații slabe, pe arii restrânse, predominant sub formă de ploaie în Crișana și în Banat, mixte în Oltenia și ninsori (fulguieli) în centrul și nordul Munteniei și zona montană aferentă. Vântul a suflat tare în sudul Banatului și în Carpații Meridionali, îndeosebi în zona înaltă, cu viteze ce au depășit 80...90 km/h; au fost și rafale în jurul a 100 km/h, pe raza județului Caraș - Severin, precum și în Munții Banatului și la Vf. Țarcu, determinând transport de zăpadă. În celelalte regiuni, vântul a fost în general moderat cu intensificări de scurtă durată, mai ales în sud, centru și est, dar la cote mult mai reduse. La ora 06.00, valorile termice erau cuprinse între -6 grade la Făgăraș și 5 grade la Mangalia. La începutul intervalului, în depresiunile din nord-estul Transilvaniei, a fost ceață.

***Observaţie:*** *începând de ieri, de la ora 06.00, au fost în vigoare 10 mesaje de avertizare/atenționare privind fenomene meteorologice periculoase imediate, 2 cod portocaliu - emise de SRPV Timișoara și 8 - cod galben: 3 emise de SRPV Timișoara și 5 de SRPV Sibiu.*

**LA BUCUREŞTI**

Vremea s-a menținut închisă. Temporar a fulguit, iar vântul a suflat moderat, cu unele intensificări - viteze de până la 40 km/h. Temperatura maximă, mai scăzută decât cea normală la această dată, a fost de 0 grade la Afumați și Băneasa și de 1 grad la Filaret, iar la ora 06.00 se înregistrau aceleași valori, respectiv 0 grade la Afumaţi şi Băneasa și 1 grad la Filaret.

**3. Prognoza meteorologică în intervalul 21.02.2018, ora 08.00 – 22.02.2018, ora 08.00**

**ÎN ŢARĂ**

Vremea se va menține, în general, închisă, cu înnorări persistente îndeosebi în sudul și estul țării. Vor fi precipitații mixte în Banat, izolat în Crișana și sudul Dobrogei și mai ales sub formă de lapoviță și ninsoare în Oltenia, moderate cantitativ în vestul regiunii. În vestul Carpaților Meridionali și izolat în restul teritoriului (cu precădere în zona deluroasă a Munteniei și Moldovei) va ninge slab. Vântul va sufla slab și moderat, cu intensificări în sudul Banatului, iar în prima parte a zilei și la munte, în special la altitudini mari în Carpații Meridionali, unde temporar va viscoli sau va spulbera zăpada. Temperaturile maxime se vor încadra între -2 și 9 grade, cu cele mai ridicate valori în regiunile nord-vestice; minimele termice vor fi cuprinse în general între -8 și 1 grad.

**LA BUCUREŞTI**

Vremea se va menține închisă. Trecător este posibil să mai fulguiască, iar mai ales ziua vântul va sufla în general moderat (în jur de 40 km/h). Temperatura maximă va fi de 2...3 grade, iar cea minimă se va situa în jurul valorii de 0 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 19 februarie 2018 ora 20 – 20 februarie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Vremea a fost în general închisă. Cerul a fost mai mult noros şi pe arii extinse a nins. Cantităţile de precipitaţii au fost în general moderate, doar izolat în zona înaltă din Făgăraş s-au depăşit 10 l/mp (12,6 l/mp la Bâlea Lac). Vântul a suflat slab şi moderat, cu intensificări izolate. Local s-a semnalat ceaţă, asociată izolat şi cu depunere de chiciură.

Stratul de zăpadă a crescut în întreaga zonă monitorizată cu până la 7 cm, iar la ora 14.00 măsura: 177 cm la Bâlea-Lac, 130 cm la Vârful Omu, 72 cm la Sinaia, 50 cm la Predeal şi 39 cm la Fundata.

**Evoluţia vremii în intervalul 19.02.2018 ORA 20 – 20.02.2018 ORA 20:**

Vremea va fi în general închisă. Cerul va fi mai mult noros și local va ninge, în general slab. Vântul va sufla, în general, moderat, cu intensificări, mai ales în zona înaltă, ce vor depăşi la rafală 60...70 km/h, viscolind sau spulberând zăpada. Local se va semnala ceaţă, asociată izolat şi cu depunere de chiciură.

**Peste 1800 m:** temperaturi minime: -15 la -11 gr.C; temperaturi maxime: -8 la -5 gr.C;

**Sub 1800 m:** temperaturi minime: -11 la -6 gr.C; temperaturi maxime: -5 la -2 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

La suprafaţă se găseşte un strat de zăpadă uscată, cu coeziune redusă, de circa 10-20 cm, depus în urma ninsorilor din ultimele zile, peste plăcile de vânt mai vechi. În zonele adăpostite se menţin acumulările mai mari de zăpadă. În aceste condiţii vor fi posibile curgeri sau avalanşe spontane de suprafaţă, de dimensiuni mici şi medii. Chiar în condiţiile unei slabe supraîncărcări cu turişti sau schiori, pe pantele suficient de înclinate, riscul declanşării avalanşelor este însemnat.

**La altitudini mai mici de 1800 m: RISC ÎNSEMNAT (3)**

Chiar dacă a început sa se taseze uşor, la suprafaţă întâlnim un strat puţin stabilizat depus în ultimele zile, de circa 25-35 cm, mai însemnat pe văi şi în zonele adăpostite. Sub acesta, la altitudini spre 1800 m, se menţin plăcile mai vechi, iar la altitudini joase stratul este relativ compact şi stabil. Datorită cantităţii relativ mari de zăpadă existentă în stratul superior, sunt posibile curgeri sau avalanşe spontane pe versanţii înclinaţi, riscul fiind amplificat în condiţii de supraîncărcări cu turişti sau schiori.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.02.2018-20.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**